**Baba noastră de zăpadă**

*Emilia Plugaru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Picii toţi de dimineaţă

Au zbughito pe afară:

– Văhăhă! Priviţi, fârtaţi!

Fulgii de zăpadă zboară!

S-a acoperit pământul

C-o saltea din fulgi, pufoasă!

Baba Iarnă tare-i mândră:

– Hai, veniţi, ieşiţi din casă!

Uite încă o băbuţă

Pe deluţ stă nemişcată,

E năstruşnică de tot,

Îngheţată, albă toată.

Ce băbuţă, ce băbuţă,

Vin copiii să o vadă,

E drăguţă, e drăguţă

E o babă de… zăpadă.

Are ochii de cărbune,

Nas din morcov şi o gură

Dintr-o aţă colorată,

Iar în cap – broboadă sură…

Bravo-i baba de omăt,

Toată ziua doar zâmbeşte,

Stă cuminte, prea-i cuminte,

Dar ceva parcă-i lipseşte…

– Aduceţi un măturoi!

L-au adus, apoi pe loc

I-au înfipt băbuţei iute

Măturoiul în cojoc.

Noaptea când copiii dorm,

Baba noastră n-are somn,

Mătură încet ograda,

Nivelând frumos zăpada…